# Dine rettigheder

## Når VISO behandler dine personoplysninger

september 2020

# VISO behandler dine personoplysninger

Du kan i denne pjece læse om dine rettigheder, når VISO i Socialstyrelsen behandler dine personoplysninger.

## Hvem er VISO?

Den nationale Videns- og Specialrådgivningsorganisation (VISO) er en del af Socialstyrelsen. VISO tilbyder gratis, landsdækkende rådgivning til både borgere og fagfolk, som har brug for supplerende viden og erfaring på det specialiserede social- og specialundervisningsområde. VISO tilbyder også udredning af borgere til kommunerne.

## Vi er den dataansvarlige

Socialstyrelsen er (data)ansvarlig for at passe på de oplysninger, vi har modtaget om dig. Det er derfor også Socialstyrelsen, som du skal kontakte, hvis du har spørgsmål til, hvorfor eller hvordan vi behandler dine oplysninger.

## Formål med behandlingen

Socialstyrelsen må kun behandle dine oplysninger, hvis der er et klart formål med det.

Socialstyrelsen kan derfor behandle dine oplysninger i disse tilfælde:

* Du har selv taget kontakt til Socialstyrelsen i regi af VISO.
* VISO rådgiver din kommune i din sag
* VISO rådgiver din kommune med henblik på at give generel læring på tværs af sager.
* VISO kan gennemgå dit forløb for generelt at vurdere indholdet og omfanget af rådgivningen. Dette er en del af den løbende kvalitetssikring af rådgivningen i VISO. Der er her tale om en statistisk behandling af dine oplysninger, og det vil ikke have betydning for din sag i øvrigt. Socialstyrelsen er generelt forpligtet til at sikre indsamling, udvikling, bearbejdning og formidling af den socialfaglige viden, som opnås i VISO. Denne viden bruges bl.a. til at understøtte og styrke rådgivningen af kommuner og tilbud.

## Personoplysninger opdeles i tre kategorier:

Almindelige personoplysninger kan fx dreje sig om navn og adresse, økonomi, væsentlige sociale problemer, andre rent private forhold, familieforhold mv.

Følsomme personoplysninger handler om race og etnisk oprindelse, politisk, religiøs eller filosofisk overbevisning, fagforening, genetiske data, biometriske data med henblik på entydig identifikation (fx fingeraftryk), helbredsoplysninger, seksuelle forhold eller seksuel orientering.

Oplysninger om straffedomme og lovovertrædelser kan være oplysninger om, at du evt. har en straffedom eller oplysninger om andre strafbare forhold.

## Dine rettigheder

Når VISO behandler dine oplysninger, har du en række rettigheder:

* Du har ret til at se dine oplysninger (indsigtsret)
* Du har ret til at få urigtige oplysninger om dig rettet
* Du har i visse tilfælde ret til at få begrænset behandlingen af dine oplysninger
* Du har ret til at få dine oplysninger overflyttet
* Du har ret til at gøre indsigelse mod VISOs behandling af dine oplysninger

## Grundlag for behandling af dine oplysninger

* Lovgivningen giver flere steder myndigheder et grundlag for at behandle oplysninger om borgerne. Når VISO behandler dine oplysninger, sker det som led i vores myndighedsudøvelse – dvs. som led i en opgave, som VISO har ansvaret for at udføre. Når behandlingen sker som led i Socialstyrelsens, herunder VISOs, myndighedsudøvelse, har vi hjemmel til behandlingen i databeskyttelsesforordningens art. 6, stk. 1, litra e, og art. 9, stk. 2, litra f, jf. henholdsvis databeskyttelseslovens § 6, stk. 1, og § 7, stk. 1, samt databeskyttelsesforordningens art. 10 i tilfælde af, at der behandles oplysninger om strafbare forhold.

## Statistiske formål

Når dit VISO-forløb er afsluttet, kan VISO behandle dine oplysninger til statistiske formål af væsentlig samfundsmæssig betydning. Disse behandlinger er beskrevet under punktet *Formål*. I denne forbindelse er dine rettigheder mere begrænsede end det, der beskrevet ovenfor under punktet *Rettigheder*.

### Lovgrundlag

Når dine oplysninger indgår i statistiske undersøgelser, sker det efter databeskyttelseslovens § 10 (følsomme oplysninger) og art. 6, stk. 1, litra e i databeskyttelsesforordningen (almindelige oplysninger).

### Rettigheder

Når behandlingen af dine oplysninger sker som led i statistiske undersøgelser, skal du ikke give dit samtykke, men du har ret til at vide, at VISO behandler dine oplysninger.

Det har ingen betydning for dig eller din sag i VISO, når VISO behandler dine oplysninger til statistiske formål. Du vil fremstå anonym i eventuelle rapporter og andet materiale.

## Har du spørgsmål?

Hvis du vil gøre brug af en af dine rettigheder eller har spørgsmål til de oplysninger, vi behandler om dig, kan du kontakte VISO:

Edisonsvej 1, 5000 Odense C

CVR-nr.: 26144698

Telefon: 72 42 37 00

Mail: info@socialstyrelsen.dk

Du kan også kontakte vores databeskyttelsesrådgiver Janni Brodersen på telefonnummer

41 93 24 50 eller via dpo@socialstyrelsen.dk.

Hvis du sender følsomme eller fortrolige oplysninger, skal du sende dem sikkert via: <https://post.borger.dk/?logon=borger&function=inbox&mailboxid=21231>.

## Klage til Datatilsynet

Du har altid ret til at klage til Datatilsynet, hvis du er utilfreds med den måde, VISO behandler dine oplysninger på. Det gælder også, hvis du selv har sagt ja til (givet samtykke til), at vi må behandle oplysninger om dig. Du finder Datatilsynets kontaktoplysninger på [www.datatilsynet.dk](http://www.datatilsynet.dk).

## Hvis du vil vide mere

Hvis du vil vide mere om Socialstyrelsens persondatapolitik, kan du læse mere på Socialstyrelsens hjemmeside: [www.socialstyrelsen.dk/om-os/organisation/persondatapolitik](http://www.socialstyrelsen.dk/om-os/organisation/persondatapolitik).

Du kan også læse mere om dine rettigheder i Datatilsynets vejledning om de registreredes rettigheder, som du finder på [www.datatilsynet.dk](http://www.datatilsynet.dk).